4G Mobil-szélessáv: Hogyan jutunk 4-ről az 5-re?
Novák Csaba, Ericsson

A 4G/LTE mobil-szélessáv technológia eredeti célkitűzései teljesültek, hamarabb elérhetővé vált az ugrásszerű teljesítménynövekedés, mint sokan gondoltuk volna. Rendelkezésünkre áll tehát egy jövőálló technológia, ugyanakkor mellette tovább élnek és fejlődnek más megoldások, mint a 3G és a WiFi.
Az igények oldalán a sebességek mellett egyre nagyobb hangsúly lesz a kapacitáson, és a mindenhol, minden népszerű alkalmazás igényeit kielégítő minőségű lefedettségen. Az okostelefonok ugrásszerű elterjedése, az egyre több egymással és „a felhővel” kommunikáló eszköz a hálózatba kapcsolt társadalom vízióját vetíti előre.
A technológia és az igények találkozása vezet el a heterogén hálózatokhoz, melyekben különféle technológiák, különböző méretű lefedettségi megoldások (makro, piko, stb. cellák) optimális lefedettséget és élményt biztosít a felhasználóknak, ugyanakkor optimálisan gazdálkodik a véges erőforrásokkal (mint pl. a spektrum, az egyre szűkösebb állomástelepítésre alkalmas helyszín, antennák száma, ill. környezeti terhelhetőség).
Az LTE technológia Release 10 (ún. „LTE Advanced”) fejlődési lépcsője már jelen van, ezek közül áttekintjük az aktuális, mai hálózatokra és igényekre releváns elemeit, és kitekintünk a Release 11, 12 motivációira.
Az Ericsson mobil-szélessáv fejlődését előre vetítő előadásában betekintést kíván nyújtani mindazon műszaki fejlesztésekről, új megoldásokról, melyek végül az ún. „5G”-be torkollnak, és a hálózatba kapcsolt társadalom igényeit szolgálják.